## Prethodno obvezujuće mišljenje Agencije za zaštitu tržišnog natjecanja klasa: 430-01/2007-02/25 od 24. rujna 2007.

### NN 100/2007 (3.10.2007.), Prethodno obvezujuće mišljenje Agencije za zaštitu tržišnog natjecanja klasa: 430-01/2007-02/25 od 24. rujna 2007.

# AGENCIJA ZA ZAŠTITU TRŽIŠNOG NATJECANJA

**2970**

Agencija za zaštitu tržišnog natjecanja (dalje: Agencija) zaprimila je 18. rujna
2007., dopis Ministarstva gospodarstva, rada i poduzetništva Republike Hrvatske
(dalje: Ministarstvo), klasa: 011-01-/07-01/142, urbroj: 526-12-03/01-07-25, od
17. rujna 2007., u čijem je privitku dostavljen Konačan prijedlog Zakona o
državnoj pot­pori za obrazovanje i izobrazbu (dalje: Konačan prijedloga Zakona).
Navedenim dopisom, Ministarstvo je od Agencije zatražilo da­vanje prethodnog
obvezujućeg mišljenja na Konačan prijedlog Zakona, sukladno odredbi članka 10.
stavka 1. Zakona o državnim potporama (»Narodne novine«, broj 140/05; dalje: ZDP).
S obzirom na navedeno, Agencija temeljem odluke Vijeća za zaštitu tržišnog
natjecanja (dalje: Vijeće), s 90. sjednice, održane 24. rujna 2007., sukladno
članku 10. stavku 1. ZDP-a, daje sljedeće

### PRETHODNO OBVEZUJUĆE MIŠLJENJE

Konačan prijedlog Zakona o državnoj potpori za obrazovanje i izobrazbu ne sadrži
odredbe koje su u suprotnosti s odredbama Zakona o državnim potporama.

```
Obrazloženje
```

Konačnim prijedlogom Zakona predviđeni su uvjeti i pravila za dodjelu državne
potpore za obrazovanje i izobrazbu radnika, koji predstavljaju državne potpore
za usavršavanje iz članka 35. Uredbe o državnim potporama (»Narodne novine«,
broj 121/03; dalje: Uredba). Uredba se primjenjuje sukladno članku 10. Uredbe o
državnim potporama (»Narodne novine«, broj 50/06).
Korisnici državne potpore za obrazovanje i izobrazbu sukladno Konačnom
prijedlogu Zakona, jesu fizičke i pravne osobe koje obav­ljaju gospodarsku
djelatnost, te sudjeluju u prometu roba i usluga, sukladno članku 2. stavku 2.
ZDP-a.
U članku 3. Konačnog prijedloga Zakona predviđen je izračun državne potpore za
opće obrazovanje i izobrazbu, sukladno članku 36. Uredbe na sljedeći način:
Korisniku državne potpore, koji se sukladno posebnom propisu smatra velikim
poduzetnikom, može se umanjiti porezna osnovica do 50 posto opravdanih troškova
u slučaju općeg obrazovanja i izobrazbe radnika, odnosno do 25 posto opravdanih
troškova u slučaju posebnog obrazovanja i izobrazbe radnika.
Nadalje, korisniku državne potpore, koji se sukladno posebnom propisu smatra
malim i srednjim poduzetnikom, može se umanjiti porezna osnovicu do 70 posto
opravdanih troškova u slučaju općeg obrazovanja i izobrazbe odnosno do 35 posto
opravdanih troškova u slučaju posebnog obrazovanja i izobrazbe.
Također, predviđeno je i smanjenje porezne osnovice prema pravilima za dodjelu
regionalnih državnih potpora.
Člankom 4. Konačnog prijedloga Zakona previđene su državne potpore za
obrazovanje i izobrazbu za pomorski prijevoz, sukladno članku 38. Uredbe i to na
način da se poduzetniku koji obavlja djelat­nost pomorskog prijevoza može
umanjiti porezna osnovica i do 100 posto opravdanih troškova za obrazovanje i
izobrazbu, bez obzira je li se troškovi odnose na opće obrazovanje i izobrazbu
odnosno na posebno obrazovanje i izobrazbu. Rečena državna potpora može se
dodijeliti pod sljedećim uvjetima: obrazovanje se mora provoditi na brodovima
koji su upisani u Hrvatski registar brodova i osoba koja se usavršava ne može
biti djelatni već pričuvni član posade.
Člankom 5. Konačnog prijedloga Zakona predviđene su dodat­ne državne potpore u
obliku smanjenja porezne osnovice u slučaju općeg i posebnog obrazovanja i
izobrazbe namijenjene radnicima u nepovoljnom položaju, sukladno članku 36.
stavku 2. alineji 3. Uredbe. Kategorije radnika u nepovoljnom položaju preuzete
su iz Uredbe Europske Komisije broj 2204/2002 od 12. prosinca 2002. o primjeni
članka 87. i 88. Ugovora o EZ-a na državne potpore za zapošljavanje (Službeni
list Europske unije, broj L 337/3 od 13. prosinca 2002.), koju Agencija
primjenjuje sukladno članku 6. stavku 4. ZDP-a i članku 70. stavku 2. Sporazuma
o stabilizaciji i pridruživanju između Republike Hrvatske i Europskih zajednica
i njihovih država članica (»Narodne novine – Međunarodni ugovori« broj 14/2001 i
14/2002; dalje: SSP).
U članku 6. Konačnog prijedloga Zakona, predviđena je također državna potpora
poduzetniku u čijim se pogonima izvodi naukovanje za obrtnička zanimanja, u
smislu umanjenja porezne osnovice za iznos isplaćenih nagrada naučnicima za
vrijeme naukovanja. Naime, korisnik potpore kod kojeg se na naukovanju nalazi
jedan do tri naučnika, može umanjiti poreznu osnovicu za 5 posto, odnosno
ukoliko je kod istog na naukovanju više od tri naučnika, postotak umanjenja
porezne osnovice povećava se za 1 postotni bod po svakom naučniku, a najviše do
15 posto porezne osnovice.
Člankom 8. Konačnog prijedloga Zakona predviđeni su oprav­dani troškovi za opće
obrazovanje i izobrazbu, dok su člankom 9. predviđeni opravdani troškovi za
posebno obrazovanje i izobrazbu, sukladno članku 37. Uredbe.
Uvidom u dostavljenu dokumentaciju, utvrđeno je da je Ministarstvo prilikom
izrade Konačnog prijedloga Zakona primijenilo pravila za državne potpore za
usavršavanje iz Uredbe, te da su intenzitet državne potpore i opravdani troškovi
usklađeni s intenzitetom državne potpore za usavršavanje iz Uredbe.
S obzirom da je u Konačnom prijedlogu Zakona predviđeno dodatno smanjivanje
osnovice poreza na dobit ili na dohodak ukoliko se korisnik državne potpore
nalazi u regiji koja ima pravo na regionalnu državnu potpore, Vijeće napominje
da je temeljna pret­postavka za primjenu pravila o regionalnim državnim
potporama postojanje regionalne karte državnih potpora.
Sukladno odredbi članka 10. stavka 2. ZDP-a, ovo prethodno obvezujuće mišljenje
dostavit će se Vladi Republike Hrvatske i Hrvat­skom saboru, te će se isto,
sukladno odredbi članka 18. ZDP-a objaviti u »Narodnim novinama«.

Klasa: 430-01/2007-02/25
Urbroj: 580-03-07-43-10
Zagreb, 24. rujna 2007.

Predsjednica Vijeća
za zaštitu tržišnog natjecanja
**Olgica Spevec**, v. r.

Ostalo, NN 100/2007-2970
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)